19 beseer in botsingArgieffoto Negentien mense is beseer in ŉ botsing tussen ŉ bakkie en ŉ minibustaxi op die N3 in Hillcrest in KwaZulu-Natal. Ineke van Huyssteen, ER24-woordvoerder, sê die beserings wissel glo tussen matig en ernstig. Van Huyssteen sê nooddienste is net voor 18:00 Donderdagaand na die toneel ontbied. Volgens haar het talle van die beseerdes buite die motorwrakke gesit met die aankoms van nooddienste op die toneel. “Een beseerde was in die minibustaxi vasgekeer. Meganiese toerusting is gebruik om hom uit die wrak te bevry,” sê sy. Dié botsing het verkeer vir die grootste gedeelte van Donderdagaand ontwrig. Die beseerdes is na ŉ nabygeleë hospitaal geneem vir mediese behandeling en ondersoeke. Die polisie was op die toneel om ŉ ondersoek te begin.